戊午出長興郭泛西溪至清果院
作者：葛勝仲
朝代：宋

paragraphs: 朱藤花墮影，罨畫因名溪。
林壑莽參錯，鵜鴂挾春啼。
刺船未云久，眼明古招提。
入門赤泥亭，石梁亦可躋。
佛殿制淳古，凌空飛拱枅。
凄其念陳祖，此境嘗幽棲。
蝦灘弄竿綫，龍卧聊蟠泥。
一朝風雲會，起舞隨荒雞。
興王豈細事，荒陵出金犀。
賢愚同一丘，莫厭青鞋胝。